জেসপ কাণ্ডে গ্রেফতার হয়েছেন শিল্পপতি পবন রুইয়া। গতকাল সিআইডির গোয়েন্দারা তাঁকে তাঁর দিল্লির বাসভবন থেকে গ্রেফতার করেন। রেলের কোচ তৈরির জন্য রুইয়ার কোম্পানি জেসপকে ৫০ কোটি টাকার জিনিসপত্র দেওয়া হয়েছিল। কিন্তু বরাত অনুযায়ী রেলের কোচ সরবরাহ করা হয়নি। পাশাপাশি রেলের দেওয়া সেই সব দামি যন্ত্রাংশও চুরি হয়। মূলত এই অভিযোগেই তাঁকে গ্রেফতার করা হয়। 
শনিবার দিল্লির বাসভবনে গোয়েন্দারা পৌঁছলে সারভেন্টস কোয়ার্টারে লুকিয়ে পড়েন রুইয়া। বহুক্ষণ তিনি শৌচাগারেও লুকিয়ে থাকেন বলে জানা গিয়েছে। কিন্তু শেষ পর্যন্ত একটি ঘরের তালা ভেঙে তাঁকে গ্রেফতার করেন গোয়েন্দারা। এই গোটা বিষয়টি ঘটত না যদি নির্দিষ্ট সময় সিআইডি-র তলবে হাজিরা দিতেন তিনি। বার বার তিনি সমন উপেক্ষা করেছেন। গত শুক্রবার তাঁকে আবারও তলব করা হয়েছিল। সেদিনও তিনি হাজিরা না দেওয়ায় তাঁকে যে গ্রেফতার করা হবে, সেকথা আগেই জানিয়েছিল সিআইডি।  
আরও পড়ুন
চতুর্থবার তলব রুইয়াকে
জেসপের আগুন উদ্দেশ্যপ্রণোদিত! জেসপ ঘুরে জানাল ফরেন্সিক দল
রবিবার রাতে দিল্লি থেকে কলকাতায় আনার পরে তাঁকে নিয়ে যাওয়া হয় ভবানীভবনে। সারা রাত দফায় দফায় জেরাও করা হয় বলে জানা গিয়েছে। আজ সকাল ১১টায় ব্যারাকপুর আদালতে তাঁকে তোলা হবে। এই মুহূর্তে তাঁর বিরুদ্ধে প্রতারণা ও অপরাধমূলক বিশ্বাসভঙ্গের অভিযোগ রয়েছে। বিশেষ করে পুজোর পরে কারখানায় একাধিকবার অগ্নিকাণ্ডের জন্য এবং রেলের দেওয়া প্রায় ৫০ কোটি টাকার সামগ্রী চুরি যাওয়ার জন্যেই তাঁকে গুরুতর আইনের ফাঁসে পড়তে হল। 
ঠিক কীভাবে তাঁকে নিয়ে আসা হল কলকাতার ভবানীভবনে, দেখুন নীচের ভিডিও লিঙ্কে ক্লিক করে—